
Vigyázz, XXI. század! Egy vidéki vendéglátó-komplexum és községe kapcsolat- és viszonyrendszere

Dolgozatomban egy HHH-s kistérségben elhelyezkedő baranyai falu, és az ott működő vendéglátó-komplexum kapcsolat- és viszonyrendszerét vizsgálom egy 2011-ben készített egyhetes kvalitatív terepkutatás eredményeire támaszkodva. A 800 főnél kisebb lakosságszámú községben 1994 óta egy négycsillagos szálloda, illetve 2010 óta egy hozzá tartozó tematikus park működik a rendszerváltáskor megszűnt állami gazdaság helyén, összesen körülbelül 150 főt foglalkoztatva. A községet alkotó fő társadalmi csoportok kapcsolathálóját, illetve “viszonyrendszerét” elemezve – mely utóbbi alatt a csoportok egymásról alkotott véleményét érthetjük – kísérletet tehetünk a vállalkozás társadalmi és kulturális értelemben vett integráltságának vizsgálatára. Hipotézisem szerint az integrációnak – amely a vállalkozás potenciális multiplikátorhatásának fontos feltétele lenne – társadalmi és kulturális akadályok vetnek gátat.
Dolgozatom főcímeként azt a feliratot választottam, amely a tematikus park kijáratánál hivatott felhívni a látogatók figyelmét arra, hogy elhagyják a középkori hangulatú, de modern tematikus parkot, és kilépnek a községbe. A felirat így egyszerre válik a két világot elválasztó fal és az őket összekötő kapu szimbólumává.



